กรุงเทพมหานครและปริมณฑล ปริมาณค่าฝุ่นละออง PM 2.5 เพิ่มขึ้นทุกพื้นที่ โดยเฉพาะริมถนนคู่ขนานพระราม 2 อำเภอเมือง จังหวัดสมุทรสาคร
กรุงเทพมหานครและปริมณฑล ปริมาณค่าฝุ่นละออง PM 2.5 เพิ่มขึ้นทุกพื้นที่ โดยเฉพาะบริเวณริมถนนคู่ขนานพระราม 2 อำเภอเมือง จังหวัดสมุทรสาคร พุ่งสูงอยู่ที่ 116 ไมโครกรัมต่อลูกบาศก์เมตร เนื่องจากอากาศลอยตัวไม่ดี คาดบ่ายนี้ฝุ่นเพิ่มขึ้นอีกสถานีตรวจวัดคุณภาพอากาศ กรมควบคุมมลพิษ (คพ.) ตรวจวัดสถานการณ์ค่าฝุ่นละอองขนาดเล็ก PM2.5 พื้นที่กรุงเทพมหานครและปริมณฑลวันนี้ 29 มกราคม 2562 ภาพรวมคุณภาพอากาศอยู่ในระดับคุณภาพดีถึงมีผลกระทบต่อสุขภาพ โดยสารมลพิษทางอากาศที่ตรวจพบเกินมาตรฐาน คือ ฝุ่นละอองขนาดไม่เกิน 2.5 ไมครอน (PM2.5) ตรวจพบค่าเฉลี่ยระหว่าง 50 - 116 ไมโครกรัมต่อลูกบาศก์เมตร ซึ่งปริมาณฝุ่นละอองเพิ่มขึ้นทุกพื้นที่จากเมื่อวานนี้ 28 มกราคม 2562 เนื่องจากการลอยตัวของอากาศไม่ดีและลดลง สภาพลมสงบ ทำให้ปริมาณฝุ่นละอองสะสมเพิ่มมากขึ้น โดยเฉพาะบริเวณริมถนนคู่ขนานพระราม 2 อำเภอเมือง จังหวัดสมุทรสาคร ค่าฝุ่นละอองพุ่งสูงขึ้นอยู่ที่ 116 ไมโครกรัมต่อลูกบาศก์เมตร อยู่ในระดับสีแดงมีผลกระทบต่อสุขภาพจากการจราจรที่หนาแน่นด้วย โดยทุกหน่วยงานกำลังเร่งดำเนินการเพื่อลดฝุ่นละอองลง พร้อมส่งผลให้ค่าฝุ่นละอองขนาดไม่เกิน 10 ไมครอน (PM10) ตรวจพบค่าระหว่าง 68 - 155 ไมโครกรัมต่อลูกบาศก์เมตร เกินมาตรฐานบริเวณริมถนนกาญจนาภิเษก เขตบางขุนเทียน , ตำบลทรงคนอง อำเภอพระประแดง จังหวัดสมุทรปราการ และริมถนนคู่ขนานพระราม 2 อำเภอเมือง จังหวัดสมุทรสาคร ทั้งนี้คาดการณ์ ช่วงบ่ายวันนี้สภาพอากาศลอยตัวได้น้อยมากและลมสงบ ทำให้ปริมาณฝุ่นละอองมีโอกาสสะสมเพิ่มขึ้นอีก ทั้งนี้ คพ. และหน่วยงานที่เกี่ยวข้องยังดำเนินมาตรการป้องกันและแก้ปัญหาฝุ่นละออง PM2.5 อย่างเข้มข้นและต่อเนื่อง เช่น ล้างถนนทุกวันทุกสาย ฉีดละอองน้ำในอากาศเพื่อเพิ่มความชื้น ตรวจจับรถควันดำเกินค่ามาตรฐาน การทำฝนเทียม และห้ามเผาในที่โล่ง โดยเฉพาะอยากให้ลดใช้รถยนต์ส่วนบุคคลเปลี่ยนมาใช้ระบบขนส่งมวลชน เพื่อเพิ่มความคล่องตัวการจราจร โดยประชาชนสามารถติดตามสถานการณ์คุณภาพอากาศแบบ Realtime ได้ทางแอปพลิเคชันและเว็ปไซต์ air4thai และสถานการณ์คุณภาพอากาศจากสถานีตรวจวัดของกรุงเทพมหานคร bangkokairquality.com